Source: http://scripta.kotus.fi/visk/sisallys.php?p=625
Timestamp: 2020-08-06 10:14:55+00:00

Document:
VISK - § 625 Adjektiivi substantiivina
SISÄLLYS > RAKENNE > Adjektiivit > Adjektiivien substantiivikäyttö > Yleistä > § 625 Adjektiivi substantiivina
Kun adjektiivia käytetään substantiivisesti, se esiintyy substantiiville ominaisissa tehtävissä subjektina, objektina ja adverbiaalina (a). Eräillä nomineilla, etenkin ihmistarkoitteisilla lAinen-johdoksilla (» § 191), substantiivi- ja adjektiivikäyttö on melko tasaveroista (b). Harvinaisempaa on, että substantiivinen sana toimii lauseessa adjektiivina, substantiivin kongruoivana etumääritteenä (c).
Ei oleteta, että kaunis on tyhmä, joskin kaunis voi olla kamala. (l) | Hän – – toivoo parasta ja pelkää pahinta. (k) | lahja kaupungin köyhille (E)
Puoli miljoonaa suomalaista menettämässä elämänuskonsa – –. (k) | Pitää oppia laittamaan suomalaista kotiruokaa, – –. (k) | Jollekin ulkomaalaiselle mustamakkara maidon kanssa voi olla aivan mahdoton yhdistelmä. (l) | – – maajoukkueeseen valittiin ulkomaalainen valmentaja. (l) | Humalainen tuli takaisin ja koputti oveen. (k) | joku humalainen suomipoika (k) | Käteisellä hän maksaa. (k) | Tarvitsemme nopeasti paljon käteistä rahaa, – –. (L) | Pitkät kiharat kuuluvat osana rastafari-uskontoon,– –. (l) | Hänellä on takaa pitkät, tummanruskeat ja kiharat hiukset – –. (l)
Työnarkomaanilla presidentillä on muitakin intohimoja elämässään. (L) | Lukutoukka lapsenvahti (l) | Jos lankkua naista yritetään topata muodokkaaksi, hänestä tulee lähinnä koominen. (L) | tosi herkku juttu oikeen (p)
Tavallisinta adjektiivien substantiivikäyttö on silloin, kun tarkoitteena on ihmisjoukko (» § 626) tai abstraktio (» § 627). Lisäksi proadjektiivit kuten sellainen esiintyvät substantiivisesti (» § 629). Substantiivimainen on myös pronominimääritteellinen tyyppi jotain ~ kaikkea ~ ei mitään mukavaa (» § 628). Partisiippilausekkeista NP:n tehtävässä » § 532.
Sellaisissa rinnasteisissa rakenteissa, joissa adjektiiveilla on yhteinen substantiivipääsana, yksin esiintyvä adjektiivi edustaa lauserakenteessa koko NP:tä ja on tässä mielessä substantiivimainen (d) (» § 1184).
Minä otan tämän punaisen omenan, ota sinä tuo vihreä. | Sinulle tämä on tärkeä tilaisuus, minulle se on ainoa.
Huom. Pelkästään etumääritteinä käytettävät adjektiivit pelkkä, silkka sekä taipumattomat adjektiivit kuten pikku, aimo eivät esiinny substantiivisesti edes ellipseissä.

References: § 625
 § 625
 § 191
 § 626
 § 627
 § 629
 § 628
 § 532
 § 1184